Херцеговинско-босненско въстание (1875 – 1878)
Херцеговинско-босненското въстание от 1875 – 1878 представлява поредица от бунтове на християнското население на Херцеговина и части от Босна срещу национално-религиозния и социално-икономическия гнет в Османската империя. С широкия си международен отзвук въстанието дава началото на поредица от събития, оформили така наречената Източна криза – опитите за бунт през септември 1875 и Априлското въстание от 1876 в България, войната на Сърбия и Черна гора с Османската империя от 1876 – 1877 и Руско-турската война от 1877 – 1878. Крайният резултат за Босна и Херцеговина е окупацията на двете провинции от Австро-Унгария.